חוק למניעת הסתננות (עבירות ושיפוט) (הוראת שעה), התשע"ח-2017 
הצעת חוק ממשלתית, הכנסת ה-20
פורסם: ספר החוקים, חוברת 2673, עמ' 60, 2017-12-14T00:00:00+02:00
חוק למניעת הסתננות (עבירות ושיפוט) (הוראת שעה), התשע"ח-2017 התקבל בכנסת ביום כ"ג בכסלו התשע"ח (11 בדצמבר 2017). החוק קובע כי יוארך תוקפם של הסדרים קיימים כגון תקופת משמורת מוגבלת למסתננים "חדשים", מרכז שהייה פתוח בחולות, איסור הוצאות כספים על ידי מסתנן ועבורו, והחמרת הענישה והאכיפה כנגד מעסיקי מסתננים לתקופה של שלוש שנים. עם זאת, תוקפו של פרק ד' לחוק, שעניינו מרכז השהייה חולות, הוארך לתקופה של שלושה חודשים בלבד, זאת מאחר שהמדינה פועלת לתיקון ההסכם הקיים עם המדינה השלישית אליה יוצאים המסתננים. כמו כן, הוארכה בשנה אחת תקופת תוקפו של האיסור על הוצאת רכוש של מסתנן. לבסוף, קובע החוק כי הסמכות להורות על העברת מסתנן למשמורת תחול על כל מסתנן שהפר את המגבלות הגיאוגרפיות שנקבעו ברישיונו, וכי הענישה הפלילית המוגברת כלפי מעסיקי מסתננים תחול גם על מי שמעסיק מסתנן אשר בידו רישיון זמני לישיבת ביקור אך עובד בניגוד למגבלה הגיאוגרפיות שנקבעה ברישיון הישיבה שלו.